b'\n_START_ARTICLE_\nForelskelse\n_START_PARAGRAPH_\nForelskelse er en f\xc3\xb8lelse av stor beundring for, tiltrekning mot eller begj\xc3\xa6r etter en annen person, enten en av motsatt eller samme kj\xc3\xb8nn. Forelskelsen kan gi en opplevelse av intens lykke og velv\xc3\xa6re, og skyldes hormoner som utl\xc3\xb8ser en naturlig rus i kroppen. Alle aldersgrupper kan bli forelsket, men f\xc3\xb8lelsen kan v\xc3\xa6re s\xc3\xa6rlig intens i puberteten. Noen anser forelskelsen som en n\xc3\xb8dvendig drivkraft for \xc3\xa5 f\xc3\xa5 og oppdra barn sammen.N\xc3\xa5r man er forelsket produseres det fenyletylamin i hjernen._NEWLINE_Forelskelsen uttrykker gjerne mer eller mindre overveldende f\xc3\xb8lelser, enten det dreier seg om hemmelige, romantiske kj\xc3\xa6rlighetsdr\xc3\xb8mmer, seksuell tiltrekning eller blind lidenskap og forvirrende affekt. F\xc3\xb8lelsen likner derfor mer p\xc3\xa5 forbig\xc3\xa5ende galskap enn p\xc3\xa5 fornuftsbasert eller selvoppofrende kj\xc3\xa6rlighet og vennskap, der det er vanlig med hengivende omsorg, medf\xc3\xb8lelse og trofasthet.\n_START_SECTION_\nHistorikk\n_START_PARAGRAPH_\nOpp gjennom historien er det en rekke fortellinger om sterke forelskelser og de handlingene som f\xc3\xb8lelsene har utl\xc3\xb8st, ikke minst i Bibelen. Offentlige kj\xc3\xa6rlighetshistorier er ellers godt stoff for den moderne kjendis- og skandalepressen. Et kjent eksempel er britiske kong Edvard VIIIs forelskelse i den fraskilte Wallis Simpson som f\xc3\xb8rte til at kongen abdiserte i 1936.'